หุ้นยุโรปปิดร่วงกว่า 3% ขณะนักลงทุนผิดหวังมาตรการอีซีบี
ตลาดหุ้นยุโรปปิดร่วงลงเมื่อคืนนี้ (3 ธ.ค.) เนื่องจากนักลงทุนผิดหวังต่อมาตรการกระตุ้นเศรษฐกิจที่ธนาคารกลางยุโรป (ECB) ประกาศเมื่อวานนี้ ซึ่งรวมถึงการปรับลดอัตราดอกเบี้ยเงินฝากและขยายระยะเวลาในการทำ QE ซึ่งนักลงทุนมองว่ามาตรการดังกล่าวยังไม่แข็งแกร่งพอที่จะหนุนเศรษฐกิจยูโรโซนให้ฟื้นตัวขึ้นได้
4 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 3.1% ปิด (3 ธ.ค.) ที่ 372.11 จุด, ดัชนี CAC-40 ตลาดหุ้นฝรั่งเศสปิดที่ 4,730.21 จุด ร่วงลง 175.55 จุด หรือ -3.58%, ดัชนี DAX ตลาดหุ้นเยอรมันปิดที่ 10,789.24 จุด ดิ่งลง 400.78 จุด หรือ -3.58% และดัชนี FTSE 100 ตลาดหุ้นลอนดอนปิดที่ 6,275.00 จุด ลดลง 145.93 จุด หรือ -2.27%
ตลาดหุ้นยุโรปร่วงลงหลังจาก ECB ได้ประกาศปรับลดอัตราดอกเบี้ยเงินฝากที่ธนาคารพาณิชย์ฝากไว้กับ ECB สู่ระดับ -0.3% จากเดิมที่ -0.2% ขณะเดียวกันนายมาริโอ ดรากี ประธาน ECB ได้ประกาศขยายระยะเวลาในการซื้อพันธบัตรตามมาตรการผ่อนคลายเชิงปริมาณ (QE) ไปจนถึงเดือนมี.ค.2560 จากเดิมที่มีกำหนดสิ้นสุดในเดือนก.ย.2559 เพื่อกระตุ้นเศรษฐกิจ และผลักดันให้อัตราเงินเฟ้อเข้าใกล้ระดับ 2% ตามเป้าหมายของ ECB
อย่างไรก็ตาม นักลงทุนมองว่ามาตรการดังกล่าวยังไม่เพียงพอที่จะกระตุ้นเศรษฐกิจยูโรโซนให้ฟื้นตัวขึ้นอย่างแข็งแกร่งได้ โดยก่อนหน้านี้ตลาดคาดการณ์เป็นวงกว้างว่า ECB จะเพิ่มวงเงินซื้อพันธบัตรตามมาตรการ QE และจะปรับลดอัตราดอกเบี้ยลงมากกว่าที่ได้ประกาศเมื่อวานนี้
นอกจากนี้ ECB ประกาศปรับลดคาดการณ์เงินเฟ้อในยูโรโซนในปี 2016 สู่ระดับ 1.0% จากเดิมที่ 1.1% ซึ่งมีการคาดการณ์ก่อนหน้านี้ในเดือนก.ย. และยังได้ปรับลดคาดการณ์เงินเฟ้อในปี 2017 สู่ระดับ 1.6% จากเดิมที่ 1.7%